Diari Oficial de la Generalitat Valenciana


Sumari del DOGV 4021, del 14-06-2001 (2001/5183)

RESOLUCIÓ de 30 d'abril de 2001, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Productos Lorno, SA (núm. de codi 8000472).
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4021

Data del DOGV
:   14-06-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/5183


Data del document
:   30-04-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 30 d'abril de 2001, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Productos Lorno, SA (núm. de codi 8000472). [2001/X5183]
  
Vist el text articulat del conveni col·lectiu de l'empresa Productos Lorno, SA, presentat davant aquesta Direcció General de Treball i Seguretat Laboral el dia 9 de gener de 2001, firmat en data 18 de desembre de 2000, d'una banda per la representació de l'empresa, i d'altra, per la dels treballadors, representats pels components del seu Comité d'Empresa, i d'acord amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides segons Reial Decret 4.105/1982, de 29 de desembre,
  
ACORDA
  
Primer
  
Ordenar la seua inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el dipòsit del text original del conveni.
  
Segon
  
Disposar la seua publicació en el Diari Oficial de la Generalitat Valenciana.
  
València, 30 d'abril de 2001.- El director general de Treball i Seguretat Laboral: Román Ceballos Sancho.
  
Text del conveni col·lectiu per a l'empresa Productos Lorno, SA, i els treballadors de la seua plantilla.
  
CAPÍTOL I
  
Àmbit funcional, geogràfic, temporal, efectes i denúncia.
  
Article 1. Àmbit funcional
  
Las normes següents tenen el caràcter de conveni i regulen les relacions laborals existents entre l'empresa Productos Lorno, SA, i tots els treballadors de la seua plantilla, que presten els seus serveis en totes les activitats dels centres de treball que posseïsca actualment o en un futur.
  
Article 2. Àmbit geogràfic
  
El present conveni és d'aplicació en els centres ubicats a la Comunitat Autònoma de València.
  
Article 3. Àmbit temporal
  
El present conveni entrarà en vigor des del moment de la seua firma i tindrà vigència fins al 31 de desembre de 2004, els seus annexos tindran en cada cas la vigència que aquests determinen.
  
Això no obstant, la jornada anual establida en l'article 15 iniciarà la seua aplicació l'1 de gener de 2001.
  
Si no hi ha denúncia expressa de qualsevol de les parts en la forma i el termini establits en l'article 5, el present conveni es prorrogarà per anys naturals.
  
Article 4. Efectes
  
1. Vinculació a la totalitat. El present conveni col·lectiu obliga a les parts amb força de llei, i preval sobre qualsevol altra norma. Les condicions pactades formen un tot indivisible per la qual cosa no podrà aplicar-se de forma separada cap dels seus articles amb independència de la resta.
  
2. Garanties personals. Es respectaran a títol individual las condiciones de treball que siguen superiors a les establides en el present conveni, considerades en el seu conjunt i en còmput anual. En aquest sentit i a efectes retributius, la major retribució que es tinga reconeguda passarà a formar part del complement personal com s'estableix en l'article 24.A.4 del present conveni.
  
Els contractes individuals de treball no podran contenir disposicions contràries a les del present conveni.
  
Article 5. Denúncia
  
1. La denúncia proposant la resolució o revisió del conveni haurà de comunicar-se per escrit a l'altra part amb una antelació mínima d'1 mes natural respecte de la data d'acabament de la vigència inicial pactada o de qualsevol de les seues pròrrogues.
  
2. Això no obstant, i sols durant el període inicial de vigència, qualsevol de les parts podrà denunciar un màxim d'1 article cadascuna, en cada any de vigència del conveni, a aquest efecte hauran de comunicar-ho per escrit a l'altra part amb una antelació mínima d'un mes natural a l'acabament de l'any natural.
  
La denúncia per una de les parts d'un article del conveni, fent ús de la facultat que concedeix el paràgraf anterior, comportarà la possibilitat que l'altra part propose la modificació d'altre article encara que no ho haja denunciat dins del termini establit i en la forma pertinent. Ambdues propostes hauran de negociar-se paral·lelament.
  
3. L'escrit de denúncia, tant del conveni com de qualsevol dels seus articles, s'ajustarà a la normativa legal vigent en cada moment i la part denunciant trametrà una còpia d'aquest a l'autoritat laboral competent.
  
4. Denunciat el conveni o qualsevol dels seus articles, conservarà vigència el text primitiu fins a l'entrada en vigor del nou pacte.
  
CAPÍTOL II
  
Organització del treball
  
Article 6. Organització del treball
  
L'organització teòrica i pràctica del treball és facultat exclusiva de l'empresa, la qual actuarà dins de les normes establides en aquest conveni i en les altres disposicions legals que li siguen aplicables i respondrà del seu ús davant l'Estat.
  
A aquest efecte, podrà l'empresa establir tots els sistemes d'organització, racionalització, reestructuració i modernització que considere oportuns, i comunicarà qualsevol d'aquestes mesures al Comité d'Empresa.
  
Article 7. Mobilitat entre centres
  
L'empresa podrà desplaçar els treballadors a qualsevol dels centres de treball amb què compte i els treballadors estaran obligats a prestar els seus serveis en el centre de treball que l'empresa li assigne en cada moment, sempre que siga dins de la província d'origen.
  
La mobilitat entre centres es durà a terme considerant criteris de tipus organitzatiu, tècnic, econòmic o de producció, i entre els possibles treballadors afectats es procurarà la major proximitat al domicili del treballador.
  
CAPÍTOL III
  
Ingressos, contractació, període de prova,
  
 ascensos i cessaments
  
Article 8. Ingressos
  
L'ingrés dels treballadors s'ajustarà a les normes legals generals sobre col·locació i a les especials per als distints col·lectius (treballadors majors o menors d'una edat determinada, discapacitats, en formació, en pràctiques etc.) que estiguen vigents en cada moment.
  
Article 9. Contractació
  
Els contractes de treball que se subscriguen entre l'empresa i els treballadors estaran acollits a qualsevol de les modalitats recollides en la legislació laboral vigent en cada moment.
  
Article 10. Període de prova
  
L'ingrés dels treballadors es considerarà fet a títol de prova i el seu període serà variable segons el grup professional al qual s'adscriga el treballador, en funció del lloc de treball que s'ha de cobrir.
  
El període de prova, que haurà de constar per escrit, en cap cas podrà excedir del temps fixat en l'escala següent:
  
- Grup professional I: un mes.
  
- Grup professional II, en tots els seus nivells: dos mesos.
  
- Grups professionals III i IV, en tots els seus nivells: sis mesos.
  
Durant el període de prova, qualsevol de les parts contractants podrà desistir del contracte, sense necessitat de cap preavís o justificació.
  
Serà nul el pacte que establisca període de prova quan el treballador haja exercit les mateixes funcions per a les quals se li contracta en els tres anys anteriors en l'empresa, sota qualsevol modalitat de contractació, excepte quan la duració dels serveis anteriors no haja desbordat el temps màxim de prova establit per al seu grup professional i nivell, en aquest cas, es podrà establir un nou període de prova pel temps que falte per a completar-lo.
  
Article 11. Ascensos
  
Tot el personal comprés en aquest conveni podrà accedir a un lloc del nivell o grup professional superior que quede vacant, quedant fora de perill les facultats organitzatives de l'empresari.
  
La promoció a un lloc de treball de grup professional o nivell superior implicarà un període de prova de dos mesos i durant el qual tant l'empresa, com el treballador, podran desistir de l'ascens, en aquest cas el treballador es reincorporarà al seu lloc i classificació d'origen, en les mateixes condicions que tenia abans de la promoció. Transcorreguts els dos mesos sense desistiment exprés, es consolidarà el nou grup professional o nivell i es pagarà la retribució del nou grup o nivell amb efectes retroactius al moment en què s'inicià la prova.
  
La substitució d'un treballador de grup professional o nivell superior, el contracte de treball del qual es trobe suspés amb reserva de lloc de treball, no generarà el dret a l'ascens per al substitut.
  
Article 12. Cessaments
  
1. Els treballadors que pretenguen cessar voluntàriament en el servei de l'empresa estaran obligats a comunicar-ho per escrit amb una antelació mínima de:
  
- Grups professionals I i II, en tots els seus nivells: quinze dies.
  
- Grups professionals III i IV, en tots els seus nivells: un mes.
  
La falta de preavís que es deixa indicat faculta l'empresa a descomptar, de la liquidació corresponent, l'import d'un dia de retribució total bruta, amb inclusió de pagues extres, per cada dia de retard en el preavís.
  
2. Al personal que cesse en l'empresa en el transcurs de l'any se li practicarà la liquidació de les quantitats que haja meritat i se li traslladarà per escrit amb absoluta claredat per a la seua fàcil comprensió. El treballador podrà consultar amb els representants dels treballadors, qui podran estar presentes en el moment de la firma de la liquidació.
  
CAPÍTOL IV
  
Classificació professional
  
Article 13. Grups professionals
  
Els treballadors afectats pel present conveni, en atenció a les funcions que exercisquen i d'acord amb les definicions que s'especifiquen en l'article següent, seran classificats en grups professionals.
  
Dins de cada grup es diferencien distints nivells en funció del contingut específic de l'activitat, dels coneixements específics de la tasca o de la responsabilitat concreta encomanada.
  
L'especial consideració que ha de donar-se a algun lloc de treball, per la seua singularitat o altres circumstàncies, es compensarà amb un ?complement de lloc de treball?, en les quanties que per a cada cas i sols per als que s'establisquen en les taules annexes.
  
Article 14. Definició dels grups professionals
  
S'estableixen els grups professionals següents:
  
· Grup I. Auxiliars
  
Inclou aquest grup els treballadors que, sota instruccions concretes d'algun treballador de grup superior, realitzen tasques simples i elementals, que no requereixen l'adopció de decisions autònomes, a excepció de les senzilles i òbvies de l'activitat que s'ha de realitzar.
  
A títol d'exemple s'inclou en aquest grup aquells que realitzen les tasques tradicionalment encomanades als peons, personal de neteja, ordenances, ajudants, auxiliars administratius i similars.
  
· Grup II. Professionals
  
· Nivell 1. D'inici
  
S'adscriuen en aquest nivell els treballadors que, al temps que s'instruïsquen en els coneixements propis de la professió i en les particularitats del lloc de treball i dels productes, així com de la maquinària, útils i eines que s'han de manejar, realitzen totes les tasques inherents al lloc de treball, sota instruccions i supervisió d'un treballador de nivell superior.
  
La permanència en aquest nivell no podrà superar els 6 mesos, transcorreguts els quals l'empresa dictaminarà la seua aptitud o no per a promocionar al nivell superior. Això no obstant, transcorreguts els dos primers mesos de permanència en aquest nivell, la seua retribució serà la del nivell immediat superior.
  
· Nivell 2. D'oficis
  
Inclou aquest nivell els treballadors que, per la seua formació teòrica o adquirida en la pràctica, coneixen perfectament totes les exigències de la professió i del seu lloc de treball, així com dels mètodes, sistemes, productes de l'empresa i de la maquinària, instal·lacions, útils i eines que s'han d'utilitzar i executa, amb iniciativa i responsabilitat, les labors pròpies d'aquest, amb productivitat, qualitat i resultats correctes, entenent per tals els que històricament s'han produït en el lloc de treball corresponent, i haurà de col·laborar en la formació dels treballadors de nova incorporació.
  
A títol d'exemple s'inclou en aquest nivell els qui realitzen les tasques tradicionalment encomanades als oficials, oficials administratius, venedors, viatjants, xofers- repartidors i similars.
  
Els professionals de producció d'aquest nivell, que presten els seus serveis en tenda són, a més, els responsables de tenir a la seua disposició, en tot moment, les existències necessàries per a la confecció dels articles previstos, a aquest efecte s'ocuparan de realitzar les comandes de la primera matèria necessària i emplenaran els documents interns, col·laboraran amb la resta de personal de la tenda per al correcte funcionament d'aquesta, i mantindran el seu lloc de treball, així com les instal·lacions, maquinària i útils en perfecte estat de funcionament, ordre, neteja i higiene, per a la qual cosa haurà de realitzar les tasques bàsiques de manteniment.
  
Els professionals de venda d'aquest nivell, que presten els seus serveis en tenda són, a més, els responsables de la imatge de l'empresa en el seu centre, per la qual cosa han d'ocupar-se de l'atenció i servei al client, tant en mostrador com en taules, i del manteniment i neteja del local i dels expositors, vitrines i prestatgeries de manera que es complisquen les instruccions de presentació, neteja, ordre i reposició donades per l'empresa, i emplenaran els documents interns, col·laborant amb la resta del personal de la tenda per al correcte funcionament d'aquesta. Així mateix realitzaran tasques de producció, quan siga necessària la reposició de gènere en absència del professional de producció.
  
· Nivell 3. Encarregats
  
Inclou aquest nivell els treballadors que, tenint les mateixes obligacions que els treballadors del Nivell 2, en l'àmbit funcional que corresponga al seu ofici, són a més responsables del compliment de la normativa de l'empresa dins d'un establiment o línia de producció, amb iniciativa i capacitat suficient per a resoldre les incidències quotidianes, dirigir i ordenar els treballadors adscrits a la tenda o la línia de producció i ocupar-se de realitzar les comandes necessàries per al bon funcionament del centre, sota la direcció d'un treballador del Grup III. Així mateix, realitzen el tancament de caixa diària i efectuen o deleguen els ingressos de la recaptació.
  
A títol d'exemple s'inclou en aquest nivell els qui realitzen les tasques tradicionalment encomanades als encarregats i similars.
  
· Grup III. Coordinadors
  
· Nivell 1. Supervisors
  
S'inclouen en aquest nivell els treballadors que, coneixent perfectament les funcions i tasques del grup de professionals, dins de l'àmbit funcional que corresponga a la seua activitat, s'ocupen de la supervisió i assessorament d'un conjunt de tendes o d'una secció administrativa, i la seua responsabilitat és la direcció, orientació i coordinació de la labor del personal de les tendes o de la secció administrativa al seu càrrec, analitzar el seu funcionament, potenciar la imatge de l'empresa i fer complir les normes fixades per aquesta, tant en els seus aspectes tècnics, com de personal. Actua amb iniciativa i autonomia dins de les normes i instruccions rebudes del seu superior del Grup IV o de la pròpia Direcció General o gerència.
  
A títol d'exemple s'inclou en aquest nivell aquells que realitzen les tasques tradicionalment encomanades als caps de línia o secció, caps administratius i similars.
  
· Nivell 2. Tècnics
  
S'inclou en aquest nivell els treballadors que, estant en possessió d'una formació tècnica especialitzada, s'ocupen d'integrar, coordinar i supervisar, amb un alt grau d'iniciativa i autonomia, l'execució de tasques complexes amb objectius definits i concrets establits pel seu superior del Grup IV o de la pròpia Direcció General o gerència, podent partir de directrius molt àmplies sobre algun sector de l'empresa, i tenint tota la responsabilitat d'ordenar l'activitat d'un conjunt de treballadors adscrits al sector de referència.
  
A títol d'exemple s'inclou en aquest nivell els qui realitzen les tasques tradicionalment encomanades als tècnics titulats, caps de producció, caps de laboratori o investigació, caps de personal i similars.
  
· Grup IV. Direcció
  
S'inclou en aquest grup els qui planifiquen, ordenen, controlen i supervisen l'activitat d'un o diversos sectors de l'empresa amb un alt grau d'autonomia, coneixements professionals i responsabilitats, partint de directrius generals amplies, i havent de donar compte de la seua gestió a la Direcció General o gerència.
  
A títol d'exemple s'inclou en aquest grup els qui realitzen les tasques tradicionalment encomanades als directors financers, directors administratius, directors comercials, directors de fàbrica o producció, directors de Recursos Humans i similars.
  
CAPÍTOL V
  
Jornada, descansos, vacances i llicències.
  
Article 15. Jornada
  
La jornada ordinària anual de treball serà de 1.808 hores de treball efectiu a l'any, que podrà ser realitzada en règim de jornada partida, continuada o torns, segons les característiques i necessitats del lloc de treball i/o el centre de treball i començarà a regir a partir d'1 de gener de 2001.
  
Article 16. Distribució de la jornada
  
La jornada de treball es realitzarà tots els dies naturals de l'any, excepte els dies 25 de desembre, 1 de gener i 1 de maig (exceptuant València capital, si coincideix amb la festivitat de Sant Vicent Ferrer), i la seua durada diària podrà ser variable en funció de les necessitats estacionals de cada centre de treball, respectant, en tot cas, la duració màxima de 9 hores de treball efectiu al dia i amb els descansos següents:
  
1. Descans entre jornades: entre el final de la jornada diària i el començament de la següent ha d'existir un període mínim de 12 hores.
  
2. Descans setmanal: el treballador disposarà d'un descans setmanal de 36 hores ininterrompudes, excepte per als treballadors menors de 18 anys que serà de 48 hores ininterrompudes.
  
3. Descans en jornada continuada: quan el treball es realitze durant més de 6 hores continuades, el treballador gaudirà d'un descans màxim de 20 minuts havent d'harmonitzar-lo amb la realització del treball, de forma que no li afecte ni en temps, ni en qualitat, així com amb la cobertura de les necessitats d'atenció al públic, per la qual cosa tindrà la consideració de treball efectiu.
  
Els menors de 18 anys no realitzaran més de 8 hores diàries de treball efectiu i, en el cas que realitzen jornada continuada durant més de 4 hores i mitja, el seu descans serà de 30 minuts, que no tindrà la consideració de treball efectiu.
  
Article 17. Calendari de treball
  
Anualment, i una vegada publicat el calendari oficial, l'empresa confeccionarà, d'acord amb el Comité d'empresa, i per a cada centre de treball el calendari i horari laboral que s'exposarà en lloc visible del centre de treball
  
Aquest calendari contindrà la duració de la jornada anual pactada en aquest conveni, amb les particularitats de cada centre de treball, i establirà la jornada diària, amb l'horari d'inici i fi de cada lloc de treball i els torns de vacances.
  
L'obertura d'un nou centre de treball comportarà la confecció d'un calendari i un horari provisionals per 9 mesos, per a aquest centre a fi de conèixer i valorar les necessitats reals de la zona, i transcorregut aquest termini, es confeccionarà el definitiu sense que la modificació que poguera representar puga considerar- se en cap cas com a modificació substancial i, en conseqüència, bastarà la simple notificació al Comité d'empresa i la seua exposició en lloc visible del centre de treball.
  
Article 18. Treball en diumenges i festius
  
1. Treball en diumenges: la distribució de la jornada i l'horari es realitzarà de manera que cap treballador preste serveis més de trenta diumenges a l'any. El treball en diumenge implica el gaudi del descans setmanal en altre dia de la mateixa setmana.
  
La prestació de serveis en els diumenges número 29 i número 30, implica el pagament d'un complement de 4.000 PTA (24.04 euros) per cadascun d'aquests dos diumenges treballats.
  
2. Treball en festius: la prestació de serveis durant qualsevol dels festius anuals, comportarà el gaudi del festiu en els 60 dies immediats següents, sense que cap treballador haja de prestar serveis més de 6 festius a l'any.
  
La prestació de serveis en el festiu número 6, implica el pagament d'un complement de 4.000 PTA (24.04 euros)
  
Article 19. Treball nocturn
  
És treball nocturn el realitzat entre les 22 hores i les 06 hores.
  
El treball realitzat entre les 22.30 i les 05.30 hores serà retribuït, durant tot el temps considerat nocturn, amb un recàrrec del 25% sobre el preu del treball ordinari
  
Els menors de 18 anys no podran efectuar treballs nocturns.
  
Article 20. Hores extraordinàries
  
Per acord amb l'empresa es podran realitzar hores extraordinàries que excedisquen de la jornada establida, fins a un màxim de 80 hores anuals, que, a elecció del treballador, podran ser:
  
- o compensades amb descans de duració igual a les hores extraordinàries realitzades, que s'ha de gaudir dins de l'any natural en els moments que establisca l'empresa, en aquest cas no es pagaran, ni computaran com a extraordinàries.
  
- o pagades en la quantia que es fa constar en l'annex I.
  
Article 21. Vacances
  
Els treballadors gaudiran de trenta dies naturals de vacances anuals retribuïdes, que podran ser fraccionades en dos períodes i es gaudiran obligatòriament dins de l'any natural.
  
Qui ingressen o cessen durant l' any, tindran dret al pagament de les vacances en la part proporcional al temps efectivament treballat en aquest any.
  
Quan el període de vacances comprenga algun dels tres festius oficials no considerats de treball, els treballadors gaudiran d'un dia més de vacances.
  
El període de vacances haurà de comunicar-se als treballadors i al comité d'empresa amb dos mesos d'antelació, almenys, de la data del seu gaudi, excepte en els supòsits d'ingrés en l'empresa durant l'últim trimestre natural, en aquest cas la comunicació haurà de realitzar-se amb una antelació de 15 dies.
  
Article 22. Llicències
  
S'atindrà el que disposa l'article 37.3 de l'Estatut dels Treballadors.
  
Article 23. Permisos
  
Els treballadors tindran dret a dos dies de permís retribuït a l'any per a assumptes propis, els quals podran gaudir sol·licitant-ho a l'empresa amb vuit dies naturals d'antelació, no podran coincidir més d'un treballador de permís en un mateix centre de treball, i en aquest cas tindrà preferència el que primer l'haja sol·licitat.
  
Això no obstant aquests dies no podran coincidir amb els immediats anteriors o posteriors a festius o diumenges, ni en festius o diumenges, així com tampoc durant les campanyes de Nadal - Reis (del 22 de desembre al 6 de gener) i Setmana Santa - Pasqua (de Dijous Sant a Sant Vicent).
  
L'empresa podrà oposar-se a la data elegida, encara que haja sigut acceptada, quan per circumstàncies imprevistes es produïsca l'absència del 25% o més dels treballadors del seu centre de treball.
  
CAPÍTOL VI
  
Política salarial
  
Article 24. Estructura salarial
  
Les retribucions del personal comprés en aquest conveni estaran constituïdes pel salari base i els complements d'aquest que s'establisquen per a cada cas. Aquestes retribucions seran mensuals per a tots els treballadors i es distribuiran en els següents:
  
A) Conceptes salarials
  
1. El salari base és el salari mínim garantit de cada grup i nivell professional que retribueix l'activitat normal, entenent per aquesta activitat normal la que històricament s'ha realitzat en el lloc de treball corresponent.
  
El seu import és el que es detalla en l'annex I.
  
2. L'antiguitat consolidada és la quantitat que es percep pel concepte d'antiguitat en el moment de la firma del conveni.
  
A partir d'aquest moment desapareix el concepte d'antiguitat, sense que es merite, ni genere expectatives de dret. Sols els treballadors que perceben alguna quantitat per antiguitat en el moment de la firma del present conveni, la conservaran en la quantia que tenen en l'actualitat, que se'ls pagarà com a ?antiguitat consolidada?, i serà revisable en la mateixa forma que el salari base.
  
3. El complement de lloc de treball és la retribució complementària que es paga sols als llocs de treball que s'especifiquen en l'annex I, en funció de les especials característiques d'aquests: responsabilitat, especialitat, complexitat, etc..., i serà revisable en la mateixa forma que el salari base.
  
El seu import és el que es detalla en les taules salarials de l'annex I.
  
4. El complement personal és el que recull la possible diferència que puga existir entre la retribució bruta actual del treballador i la que resulta de l'aplicació d'aquest conveni, així com el pagament de qualsevol altra circumstància personal, i serà revisable en la mateixa forma que el salari base, amb les excepcions que es fan constar en l'annex I.
  
5. El complement d'activitat és el que retribueix la qualitat i quantitat de treball, del personal que presta serveis en tenda exclusivament, en funció de la consecució d'uns objectius predeterminats segons es detalla en l' annex II.
  
6. El complement diumenge/festius és el que retribueix la prestació de serveis pels diumenges treballats que sobrepassen el nombre de 28 (és a dir, pels quals significaria el nombre 29 i el nombre 30 treballats) i pels festius treballats que ultrapassen el nombre de 5 (és a dir, pel qual significa el nombre 6 treballat).
  
La seua quantia és la que s'estableix en l'article 18.1 i 2.
  
7. Pagues extraordinàries: seran tres pagues extraordinàries a l'any consistents en una mensualitat de salari base més antiguitat consolidada (el que la tinga reconeguda), cadascuna d'elles, pagadores els dies 18 de març (Sant Josep), 15 de juliol (estiu) i 24 de desembre (Nadal) per dotzenes parts i en funció del temps treballat des del moment dels seus respectius pagaments.
  
B) Conceptes extrasalarials
  
8. Complement d'Incapacitat Temporal: l'empresa completarà les prestacions per Incapacitat Temporal derivada d'accident de treball fins al 100% del salari que tinga reconegut el treballador, des del primer dia de la baixa i durant 12 mesos com a màxim.
  
9. Plus de desplaçament: es pagarà aquest plus en compensació de la despesa de desplaçament, quan l'empresa destine un treballador a un lloc de treball que es trobe a més de 12 km de la localitat en la qual presta serveis habitualment i, en conseqüència, deixarà de pagar-se quan retorne al lloc origen o a altre que es trobe dins del radi d'aquests 12 km de la localitat d'origen.
  
La quantia d'aquest plus de desplaçament serà de 24 PTA (0.14 euros) per km.
  
CAPÍTOL VII
  
Seguretat i higiene
  
Article 25. Lavabo, bany, dutxa
  
Els centres de treball disposaran per a ús dels treballadors d'una cambra de bany proveïda de dutxa i lavabo amb aigua freda i calenta, així com tovallola o eixugacabells i sabó.
  
Article 26. Farmaciola
  
Els centres de treball disposaran d'una farmaciola dotada del material i específics necessaris per a realitzar una primera cura d'urgència en lesions lleus.
  
Article 27. Peces de treball
  
L'empresa facilitarà als treballadors que s'indiquen, la roba de treball i amb la periodicitat que a continuació es detalla:
  
- Al personal de producció, dedicat a l'elaboració, del Grup Professional I i II, se li lliuraran dos equips de treball en ingressar en l'empresa i se li reposarà:
  
- un manil cada sis mesos (contra la devolució de l'usat) en gener i juliol, sempre que el treballador duga més de tres mesos en l'empresa.
  
- un equip composat de pantaló, camisa i gorra cada any, (contra la devolució de l'usat) en el mes de setembre, sempre que el treballador duga més de sis mesos en l'empresa.
  
- Al personal de vendes en tenda del Grup professional I i II, se li lliurarà dos equips de treball en ingressar en l'empresa i se li reposarà:
  
- un equip adequat cada any, consistent en una camisa, una falda i una còfia per a dona o una jaqueta, un pantaló i una gorra per a home (contra la devolució de l'usat) en el mes de setembre, sempre que el treballador duga més de sis mesos en l'empresa.
  
Això no obstant es reposarà la roba de treball quan es deteriore per causes no imputables al treballador.
  
El treballador haurà de tornar les peces de treball en causar baixa en l'empresa.
  
Article 28. Carnet de manipulador d'aliments
  
Tots els treballadors dedicats a l'elaboració, venda, embolcall i transport hauran d'estar en possessió del carnet de manipulador d'aliments en vigor, l'obtenció dels quals corre al seu compte, i el treballador haurà de comunicar a l'empresa la seua caducitat o retirada, en aquest cas el contracte de treball quedarà suspés fins que obtinga la renovació o la nova concessió.
  
Si el treballador no obté la renovació o la nova concessió, per causa a ell imputable, quedarà extingit el contracte de treball.
  
Article 29. Reglamentació Tecnicosanitària
  
Els treballadors que estiguen en contacte amb els productes alimentaris tenen com a obligació específica, incorporada al seu contracte de treball, el compliment de la Reglamentació Tecnicosanitària per la qual cosa, en el lloc de treball, hauran de dur el cabell arreplegat, tenir cura de la higiene personal, usar la roba de treball lliurada per l'empresa i mantenir-la en perfecte estat de neteja, no fumar, ni mastegar xiclet i altres obligacions i prohibicions establides en la referida normativa.
  
CAPÍTOL VIII
  
Règim disciplinari
  
Article 30. Règim de faltes i sancions
  
Els treballadors podran ser sancionats per la direcció de l'empresa d'acord amb la graduació de les faltes i sancions que s'establisquen en els articles següents.
  
Article 31. Graduació de les faltes
  
Es considera falta tota acció o omissió que supose trencament o desconeixement de les obligacions laborals imposades per la legislació vigent i, en especial, pel present conveni.
  
Tota falta comesa per un treballador es qualificarà, atenent la seua importància, transcendència i intenció, en lleu, greu o molt greu.
  
Article 32. Faltes lleus
  
Es consideren faltes lleus les conductes dels treballadors que es tipifiquen a continuació:
  
1. Cometre d'una a tres faltes de puntualitat durant un període de trenta dies naturals.
  
2. Faltar al treball un dia sense causa justificada.
  
3. No comunicar en temps oportú la baixa corresponent, quan es falte al treball per Incapacitat Temporal, a no ser que s'acredite la impossibilitat d'haver-ho efectuat.
  
4. L'abandonament del lloc de treball i del servei sense causa fundada, encara que siga per breu temps. Si com a conseqüència d'aquest, es causara perjudici a l'empresa o és causa d'accident de treball als seus companys de treball, aquesta falta podrà qualificar-se com a greu o molt greu.
  
5. Lleugeres descurances en la conservació dels útils i eines, així com en el manteniment i neteja de les instal·lacions i maquinària, que no haja tingut cap repercussió o perjudici per a l'empresa.
  
6. No comunicar a l'empresa els canvis de residència o domicili.
  
7. Les discussions sobre assumptes aliens al treball dins de les dependències de l'empresa. Si aquestes discussions es produïren en presència de clients o persones alienes a l'empresa serà qualificada com a falta greu i si produïren escàndol notori, com a falta molt greu.
  
Article 33. Faltes greus
  
Es consideren faltes greus les conductes dels treballadors que es tipifiquen a continuació:
  
1. Cometre més de tres faltes de puntualitat durant un període de trenta dies naturals.
  
2. Faltar al treball dos dies sense causa justificada, en un període de sis mesos.
  
3. La reincidència en falta lleu, encara que siga de distinta naturalesa, en un període de sis mesos.
  
4. No comunicar amb la puntualitat deguda els canvis experimentats en la situació familiar que puga afectar la Seguretat Social i/o les retencions fiscals. Si l'ocultació és maliciosa o produeix perjudici a l'empresa, es qualificarà com a falta molt greu.
  
5. Lliurar-se a jocs o distraccions en les hores de treball. Si com a conseqüència d'aquests, s'introdueix cap virus en qualsevol dels equips informàtics de l'empresa es podrà qualificar com a falta molt greu.
  
6. La descurança, la negligència o la desídia en el treball que afecte la seua bona marxa, la desobediència als seus superiors, l'incompliment de les instruccions existents en matèria de treball, l'atenció al client sense la deguda correcció i diligència, així com la no atenció al client o al treball necessari amb l'excusa del descans. La reincidència en aquest tipus de falta podrà ser qualificada com a molt greu, en tot cas, siga quin siga el moment de la reincidència.
  
7. Simular la presència d'un altre treballador.
  
8. La falta de neteja tant personal o de la roba de treball, com de les instal·lacions encomanades al treballador. Si implica la imposició a l'empresa de cap sanció per les autoritats administratives corresponents, podrà ser qualificada com a molt greu.
  
9. Realitzar, sense l'oportú permís, treballs particulars durant la jornada de treball, així com emprar eines, útils, instal·lacions, maquinària o equips informàtics de l'empresa per a usos propis.
  
10. La imprudència en acte de treball. Si implica risc d'accident de treball per al treballador, per als seus companys o perill d'avaria per a les instal·lacions o maquinària, podrà ser qualificada com a molt greu, en tot cas.
  
11. L'ocultació de fets o faltes que el treballador haguera presenciat, sempre que s'haguera produït un perjudici a l'empresa, així com no advertir als seus superiors de qualsevol anomalia en les instal·lacions.
  
12. La difusió de rumors o notícies no contrastades referents a l'empresa o al treball, que alteren o perjudiquen la normal realització de l'activitat.
  
13. No utilitzar la roba de treball lliurada per l'empresa, així com incomplir la Reglamentació Tecnicosanitària. Si s'ocasiona perjudici a l'empresa o és sancionada per les autoritats administratives corresponents podrà ser qualificada com a molt greu.
  
14. No comunicar a l'empresa la pèrdua o la caducitat del carnet de manipulador. Si s'ocasiona perjudici a l'empresa o és sancionada per les autoritats administratives corresponents degut a l'ocultació, podrà ser qualificada com a molt greu.
  
15. L'incompliment de les obligacions previstes en l'article 29 de la Llei 31/1995, de 8 de novembre, de Prevenció de Riscs Laborals. Si s'ocasiona risc de danys greus per a la seguretat o la salut dels treballadors, o l'empresa és sancionada per les autoritats corresponents, serà qualificada com a molt greu.
  
16. Les conductes agreujades que es fan constar en els números 4 i 7 de l'article 32.
  
Article 34. Faltes molt greus
  
Es consideren faltes molt greus les conductes dels treballadors que es tipifiquen a continuació:
  
1. Cometre més de deu faltes de puntualitat durant un període de sis mesos, o més de vint durant un any.
  
2. Faltar al treball tres o més dies sense causa justificada, en un període de sis mesos.
  
3. La reincidència en falta greu, encara que siga de distinta naturalesa, en un període de sis mesos.
  
4. Abandonar el lloc de treball sense avís ni justificació suficient, o contravenint les ordres en contra del superior.
  
5. El frau, deslleialtat o abús de confiança en les gestions encomanades, així com realitzar activitats que suposen competència per a l'empresa o participar, directament o indirectament, en altres empreses de la competència, encara que es tracte dels moments inicials de preparació per a la seua creació i constitució.
  
Especialment, quedarà inclòs en aquest tipus:
  
- el vendre's o cobrar-se el treballador a sí mateix, o concedir terminis de pagament sense expressa autorització de la direcció de l'empresa.
  
- el realitzar qualsevol altra activitat, per compte propi o alié, sense comunicar-ho prèviament a la direcció de l'empresa o sense complir els requisits de l'alta en el corresponent Règim de la Seguretat Social.
  
6. El furt, robatori o apropiació indeguda, tant a l'empresa, com als companys de treball, clients, proveïdors o qualsevol altra persona, dins de les dependències de l'empresa o durant el temps de treball en qualsevol altre lloc o prevalent-se de la condició de treballador de l'empresa.
  
7. Fer desaparèixer, inutilitzar, destrossar o causar desperfectes en primeres matèries, útils, eines, maquinària, aparells, instal·lacions, edificis, locals, béns i/o documents de l'empresa.
  
8. La continuada i habitual falta de neteja, tant personal o de la roba de treball, com de les instal·lacions encomanades.
  
9. Els maltractaments de paraula o obra, abús d'autoritat o la falta greu de respecte i consideració als superiors, subordinats, companys de treball o als seus familiars, així com als clients i proveïdors de l'empresa.
  
10. La disminució continuada i voluntària en el rendiment normal del treball.
  
11. Originar baralles amb els companys de treball tant dins, com fora del centre de treball.
  
12. Accedir sense autorització a les bases de dades reservades de l'empresa, violar el secret de la correspondència o informació reservada d'aquesta, revelar a tercers les dades de reserva obligada, així com sostreure tant els documents o dades com les seues còpies reprogràfiques o informàtiques.
  
13. L'assetjament sexual, tant de paraules com d'obra, realitzat en l'àmbit de l'empresa.
  
14. La negativa a sotmetre's als reconeixements mèdics que periòdicament establisca l'empresa.
  
15. La simulació de malaltia o accident.
  
16. L'embriaguesa o consum de drogues durant la prestació laboral.
  
17. La reincidència en falta greu, encara que siga de distinta naturalesa, sempre que es cometa en un període de sis mesos. Aquest requisit dels sis mesos no serà d'aplicació en les reincidències a què es refereix el número 6 de l'article 33.
  
18. Les conductes agreujades que es fan constar en els números 4 i 7 de l'article 32 i en els números 4, 5, 6, 8, 10, 12, 13, i 14 de l'article 33.
  
Article 35. Sancions
  
Les sancions que podran imposar-se són les següents:
  
· Per faltes lleus:
  
· Amonestació verbal o per escrit.
  
· Suspensió d'ocupació i sou d'un dia.
  
· Per faltes greus:
  
· Suspensió d'ocupació i sou de dos a trenta dies.
  
· Per faltes molt greus:
  
· Suspensió d'ocupació i sou de trenta-un a noranta dies.
  
· Comiat.
  
Article 36. Prescripció de les faltes
  
Les faltes comeses pels treballadors prescriuran, quan siguen lleus als deu dies, quan greus als vint dies i les molt greus als seixanta dies, a partir de la data en què l'empresa va tenir coneixement de la seua comissió i, en tot cas, als sis mesos d'haver-se comés.
  
Article 37. Procediment
  
1. La imposició de les sancions, excepte en els casos d'amonestació verbal, haurà de realitzar-se per escrit en el qual es farà constar els fets que els motiva i la data d'efectes.
  
L'empresa comunicarà als representants dels treballadors les sancions que impose per faltes greus o molt greus.
  
2. La imposició de sancions per faltes greus o molt greus als representants unitaris o sindicals dels treballadors, requerirà la prèvia obertura d'expedient contradictori, en el qual seran oïts, a més de l'interessat, els restants membres de la representació a què pertanga, si els hi ha.
  
A aquest efecte, aquest expedient contradictori se substanciarà pels tràmits següents:
  
- S'iniciarà per mitjà de plec de càrrecs que l'empresa comunicarà al treballador, en el qual haurà de constar els fets que s'imputen, i l'emplaçarà perquè presente per escrit els descàrrecs que al seu dret convinguen.
  
- L'empresa traslladarà aquest plec de càrrecs al Comité d'Empresa (o a la resta dels delegats de personal) i a la resta dels delegats sindicals del sindicat a què pertanga el treballador, si els hi ha, i els emplaçarà perquè presenten per escrit les al·legacions que tinguen per convenient.
  
- L'escrit de descàrrecs del treballador i les al·legacions dels representants dels treballadors es presentaran per escrit davant l'empresa en el termini màxim de cinc dies que s'han de comptar de la data de la respectiva recepció del plec de càrrecs.
  
- Rebuts els escrits anteriors, o transcorregut el termini màxim esmentat sense que s'hagen presentat, l'empresa comunicarà per escrit la seua decisió al treballador i als representants dels treballadors que es fan constar anteriorment.
  
CAPÍTOL IX
  
Garanties sindicals
  
Article 38. Drets i Garanties Sindicals
  
L'empresa reconeixerà als representants unitaris i als sindicals tots els drets legalment establits.
  
Article 39. Acumulació del crèdit d'hores
  
El crèdit d'hores mensuals de què disposen els representants dels treballadors podran acumular-se mensualment en un o diversos dels seus components i sense ultrapassar el màxim total, sempre que:
  
- tant el que cedeix hores, com el cessionari, pertanguen a la mateixa central sindical.
  
- i comuniquen a l'empresa personalment, per escrit i amb la suficient antelació, la persona o persones que cedeixen les seues hores, així com la persona o persones cessionàries, en aquest comunicació haurà de constar inexcusablement la firma del que cedeix i del cessionari.
  
Capítol X
  
Comissió paritària
  
Article 40. Comissió Paritària
  
Ambdues parts negociadores acorden establir una Comissió Paritària com a òrgan d'interpretació i vigilància del compliment del present conveni, que tindrà el seu domicili en el centre de l'empresa situada a València, avinguda del Baró de Càrcer núm. 23-baix.
  
Article 41. Composició
  
La Comissió Paritària està integrada per tres representants dels treballadors, designats per i entre els membres del comité d'empresa, i tres representants de l'empresa, designats per la direcció de l'empresa, aquest vigència serà la mateixa que la del present conveni i les pròrrogues, si és el cas.
  
La designació dels membres de la Comissió Paritària, es realitzarà a petició de qualsevol de les parts firmants del present conveni o, si és el cas, en el moment en què siga requerida la seua intervenció per primera vegada.
  
Aquesta comissió podrà utilitzar els serveis ocasionals o permanents d'assessors en les matèries que siguen de la seua competència. Aquests assessors seran designats lliurement per cadascuna de les parts, i la seua retribució serà a càrrec de la part que l'haja designat.
  
Article 42. Funcions
  
La Comissió Paritària té les funcions següents:
  
- Interpretació del conveni, que es fa extensiva als pactes de revisió.
  
- Vigilància del compliment del conveni.
  
- Coneixement, de forma prèvia i obligatòria, de tot conflicte col·lectiu que sorgisca entre les parts per l'aplicació o interpretació del conveni, per la qual no s'iniciarà cap altra via extrajudicial, administrativa o judicial mentre no resolga aquesta Comissió.
  
Article 43. Procediment
  
La Comissió Paritària es reunirà a petició escrita de qualsevol de les parts (representació de l'empresa o dels treballadors), i haurà d'expressar concretament l'assumpte o assumptes que es sotmet a aquesta.
  
Rebut l'escrit, la Comissió Paritària es reunirà en el termini màxim d'un mes, per a resoldre sobre els assumptes que li hagen sigut sotmesos en el termini màxim de dos mesos, a aquest efecte realitzarà les sessions que siguen necessàries. Aquest últim termini podrà ser prorrogat una o més vegades, pel temps concret necessari per a obtenir les informacions, dictàmens o qualsevol altra dada que es necessite per a resoldre.
  
La Comissió Paritària quedarà vàlidament constituïda quan assistisca la majoria de cadascuna de les representacions i les resolucions hauran d'adoptar-se per acord majoritari en ambdues representacions.
  
En cas de no obtenir-se les majories exigides, la Comissió Paritària ho comunicarà a la part peticionària, que quedarà en llibertat d'instar, si és el cas, el procediment de solució extrajudicial que es pacta en l'article 45.
  
Les resolucions i acords de la Comissió Paritària no seran susceptibles de cap recurs, per la qual cosa són vinculants i executives.
  
CAPÍTOL XI
  
Solució extrajudicial de conflictes
  
Article 44. Tribunal d'Arbitratge Laboral
  
Les parts s'adhereixen a l'Acord de Solució de Conflictes Laborals de la Comunitat Valenciana de 6 de març de 1997 (Resolució de 21 de març de 1997, de la Conselleria d'Ocupació, Indústria i Comerç, publicada en el DOGV de 13.05.1997) i les seues normes de procediment i desplegament, mentre es trobe en vigor el mateix acord, o el que el puga substituir.
  
DISPOSICIÓ TRANSITÒRIA
  
Única
  
Les disfuncions econòmiques que puguen produir-se en el càlcul del Complement Personal, com a conseqüència de l'aplicació salarial del conveni des de l'1.11.2000, seran corregides mitjançant la incorporació transitòria, en els mesos de novembre i desembre i paga de Nadal de l'any 2000, del concepte ?Regularització Conveni- en la quantia necessària fins a arribar a la retribució anterior.
  
Revisió salarial
  
PER A L'CPS 5267
  
A partir de l'1 de gener de 2001 els conceptes econòmics pactats s'incrementaran en un percentatge consistent en el 75% de l'IPC resultant en l'any anterior.
  
PER A L'JUC 1492
  
A partir de l'1 de gener de 2002 els conceptes econòmics pactats es revisaran en funció del IPC resultant de l'any anterior més 0.5 punts.
  
Al personal del Grup II, Nivell 2, que preste serveis en producció de tendes, l'increment establit no s'aplicarà sobre el complement personal i l'augment resultant per la revisió dels altres conceptes, se li absorbirà i compensarà amb la correlativa reducció del complement personal fins a un màxim de 2.000 PTA (12.02 euros) mensuals.
  
PER A L'QJR 3607
  
A partir de l'1 de gener de 2003 els conceptes econòmics pactats es revisaran en funció de l'IPC resultant de l'any anterior més 1 punt.
  
Al personal del grup II, nivell 2, que preste serveis en producció de tendes, l'increment establit no se li aplicarà sobre el complement personal i l'augment resultant per la revisió dels altres conceptes, se li absorbirà i compensarà amb la correlativa reducció del complement personal fins a un màxim de 2.000 PTA (12.02 euros) mensuals.
  
I PER A L'JRI 4115
  
A partir de l'1 de gener de 2004 els conceptes econòmics pactats es revisaran en funció de l'IPC resultant de l'any anterior.
  
ANNEX II
  
Definició del plus d'activitat i del sistema d'objectius d'aplicació exclusiva per al personal de tenda
  
Aquest sistema tracta de valorar mensualment l'equip de cada tenda corregint possibles actuacions individuals i premiant mèrits propis reals, no circumstàncies alienes que puguen canviar després d'establits els objectius, per exemple el tancament d'un forn competidor, etc...
  
Els objectius de vendes es fixaran tenint en compte els paràmetres següents:
  
- tendència de la tenda per al mateix període de l'any anterior.
  
- vendes del mes anterior del mateix any.
  
- factors objectius que puguen incrementar o disminuir vendes d'un període a altre.
  
Tot això tendint a alimentar un constant esperit de superació.
  
La consecució dels objectius de gestió es generarà a través de les visites realitzades a tenda per la Direcció, valorant els conceptes següents:
  
- Neteja, ordre i manteniment.
  
- Comandes i consums realitzats.
  
- Atenció al client.
  
- Presentació, qualitat i reposició de gènere en vitrines, prestatgeries i expositors.
  
- Quantitat i qualitat de gènere destruït.
  
- Administració de diners i documents interns i externs.
  
- Intercomunicació entre el personal de la tenda.
  
Tot això segons les taules de valoració que es detallen més avall.
  
En el cas de canvis, corretorns, temps parcial, etc..., s'aplicarà directament el resultat de la tenda en què més temps haja estat i en cas d'igualtat la de valoració superior.
  
Els dies de vacances, llicències, permisos i de baixa per incapacitat temporal no compten per al sistema, per la qual cosa no es pagarà cap quantitat per aquest concepte durant aquests períodes.
  
Els objectius de les tendes noves es fixaran de mutu acord entre l'encarregat/l'encarregada i la Direcció de l'Empresa per als primers dotze mesos.
  
El personal de nova incorporació entrarà en el sistema una vegada transcorreguts els sis primers mesos.
  
Taules de valoració
  
A) Objectius de vendes
  
Quanties establides sols a efectes d'obtenir un còmput global.
  
PERCENTATGE GRATIFICACIÓ
  
CONSECUCIÓ MENSUAL
  
(a partir de) PER TREBALLADOR DE TENDA
  
Més de 120 20.000 PTA (120.20 euros)
  
120 18.000 PTA (108.18 euros)
  
118 17.000 PTA (102.17 euros)
  
116 16.000 PTA (96.16 euros)
  
114 15.000 PTA (90.15 euros)
  
112 14.000 PTA (84.14 euros)
  
110 13.000 PTA (78.13 euros)
  
108 12.000 PTA (72.12 euros)
  
106 11.000 PTA (66.11 euros)
  
104 10.000 PTA (60.10 euros)
  
102 9.000 PTA (54.09 euros)
  
100 8.000 PTA (48.08 euros)
  
98 7.000 PTA (42.07 euros)
  
96 6.000 PTA (36.06 euros)
  
94 5.000 PTA (30.05 euros)
  
L'empresa garanteix un import global mensual equivalent al resultat de multiplicar 4.000 PTA (24.04 euros) pel nombre de persones que estiguen afectades per aquest sistema cada mes, reduït en 4.000 PTA (24.04 euros) per cada treballador de producció de GP II N 2 i en 2.000 PTA (12.02 euros) per cada treballador de vendes de GP II N 2, que presten serveis en tenda.
  
El complement d'activitat, corresponent a cadascun dels treballadors inclosos en el sistema d'objectius en el mes de referència, serà l'import resultant de repartir, proporcionalment entre les tendes que hagen aconseguit objectius, la quantia global del mes, obtinguda en funció de la taula, reduïda en 4.000 PTA (24.04 euros) per cada treballador de producció de GP II N 2 i en 2.000 PTA (12.02 euros) per cada treballador de vendes de GP II N 2, que presten serveis en tenda.
  
Si realitzades les reduccions abans expressades, resulta una quantitat inferior a l'import global mensual garantit per l'empresa, la diferència fins a aquest garantit es pagarà en la forma següent:
  
- el 50% d'aquesta diferència proporcionalment entre les tendes que han aconseguit objectius.
  
- i l'altre 50% d'aquesta diferència, també proporcionalment entre les cinc tendes següents que més s'hagen apropat als objectius.
  
B) Objectius de gestió
  
QUALITAT GESTIÓ GRATIFICACIÓ
  
PERFECTA 1 dia de descans
  
MOLT BÉ œ dia de descans acumulable
  
BÉ 100% gratificació vendes
  
REGULAR 75% gratificació vendes
  
MAL 50% gratificació vendes
  
ANNEX III
  
Taula de conversió d'antigues categories als nous grups professionals
  
Antigues categories Nous grups i nivells
  
Ajudant GRUP I
  
Auxiliar administratiu GRUP I
  
Obrador/a (producció) GRUP II NIVELL 2
  
Venedor/a (vendes) GRUP II NIVELL 2
  
Promotor de vendes GRUP II NIVELL 2
  
Repartidor GRUP II NIVELL 2
  
Oficial GRUP II NIVELL 2
  
Oficial administratiu GRUP II NIVELL 2
  
Encarregat/encarregada GRUP II NIVELL 3
  
Supervisor/a GRUP III NIVELL 1
  
Cap d'oficina GRUP III NIVELL 1
  
Mestre encarregat GRUP III NIVELL 2